Rådets konklusioner

af 22. juli 2003

Beskæftigelsen i landdistrikterne som led i den europæiske beskæftigelsesstrategi

(2003/C 186/03)

UD FRA FØLGENDE BETRAGTNINGER:

Som led i den europæiske beskæftigelsesstrategi, der blev lanceret af Det Europæiske Råd i Luxembourg (1997), fastlagde Det Europæiske Råd i Lissabon (2000) målsætningen om fuld beskæftigelse og på mellemlang sigt målet om at nå et beskæftigelsesniveau på 70 % senest i 2010 som omtalt i det arbejdsdokument, som det græske formandskab forelagde den 7. maj 2003.

Miljøbeskyttelse, dyrevelfærd, forbedring af landbrugsvarernes kvalitet, landskabsbevaring samt beskyttelse af naturarven, den biologiske mangfoldighed, traditionerne og kulturen i landdistrikterne - alle sammen aspekter, der efter de europæiske borgeres opfattelse tilgodeses af landbefolkningen - kræver en beskyttelse af landdistrikterne, der kun kan sikres ved, at der opretholdes et passende beskæftigelsesniveau.

Landdistrikterne er noget særskilt og specielt, og der kan konstateres betydelige forskelle i medlemsstaterne med hensyn til den måde, hvorpå befolkningerne og samfundene på landet er organiseret og struktureret. Disse forskelle er særlig tydelige i beskæftigelsesstrukturen på landet, der varierer markant i de forskellige medlemsstater med hensyn til antallet af beskæftigede, beskæftigelsens intensitet, arbejdstagernes gennemsnitsalder og procentdelen af lønmodtagere i forhold til selvstændige. En klassifikation af landdistrikterne vil kunne bidrage til dannelsen af et sammenligneligt grundlag for indsamlingen af statistiske oplysninger og kan være et instrument ved fastlæggelsen af de særlige politikker for disse områder.

Landbefolkningens stigende gennemsnitsalder er et fænomen, der i større eller mindre grad kan konstateres i hele EU, og som er et af de største problemer for landdistrikterne.

Opretholdelsen af beskæftigelsen i landdistrikterne afhænger af den økonomiske aktivitet og i vid udstrækning både af, at de unge landmænd etablerer sig, og at der skabes gunstige betingelser for kvinder. Derfor bør der vedtages støtteforanstaltninger for disse to kategorier af beskæftigede.

Den nærtforestående udvidelse af EU er en særlig udfordring i landbrugssektoren, da landbrugsarealet og antallet af beskæftigede i sektoren forøges, og da der - også af historiske årsager - er betydelige forskelle mellem de fremtidige medlemsstaters og det nuværende EU's landbrugere med hensyn til indkomst og produktivitet.

Den delvise omlægning af støtten fra produktet til producenten, der er fastsat i den nye fælles landbrugspolitik, kræver, at man nytænker støttepolitikken for de aktiviteter, der er forbundet med opretholdelse og bevarelse af landdistrikterne. I denne forbindelse bør man støtte beskæftigelsen i landbruget, men også udbygge de foranstaltninger, der har til formål at skabe ny beskæftigelse som led i aktiviteter sideløbende med landbruget.

Rådets forordning (EF) nr. 1257/1999 om støtte til udvikling af landdistrikterne indeholder bl.a. bestemmelser om ydelse af støtte til dels investeringer i landbrugsbedrifter, de unges etablering og erhvervsuddannelse, dels diversificering af aktiviteterne på landbrugsområdet og områder med nær tilknytning hertil, så der skabes flere eller alternative beskæftigelses- og indkomstmuligheder, samt fremme af aktiviteter inden for turisme og håndværk.

Blandt de aktioner, der finansieres via strukturfondene, har vedtagelsen af Leader-initiativet åbnet op for en ny opfattelse af politikken til udvikling af landdistrikterne, så lokalsamfundene effektivt kan deltage i både planlægning og fremme af en strategi for integreret udvikling.

HAR RÅDET:

TILSKYNDET Kommissionen til at tilgodese den primære sektors særlige karakter i forbindelse med indsatsen for at nå de beskæftigelsesmæssige mål, der blev opstillet af Det Europæiske Råd i Lissabon i 2000 og bekræftet af Det Europæiske Råd i Stockholm i 2001 og i Barcelona i 2002;

UDTRYKT ønske om at fremme udvekslingen af oplysninger om relevante erfaringer inden for planlægning og fremme af strategier for integreret udvikling;

OPFORDRET Kommissionen til at udarbejde en indgående analyse og aflægge rapport om beskæftigelsesudsigterne i landdistrikterne - med særligt hensyn til unges og kvinders beskæftigelse - under hensyn til reformen af den fælles landbrugspolitik og EU's udvidelsesproces samt til at indlede overvejelser om indførelse af passende statistiske værktøjer for disse områder;

FREMHÆVET nødvendigheden af at gennemføre foranstaltninger for at støtte, at de unge ikke flytter væk fra landdistrikterne, ved navnlig at forbedre de eksisterende infrastrukturer i disse områder samt indføre og formidle nye teknologier til fremme af bosættelse og generationsskifte;

HENSTILLET til Kommissionen, at konklusionerne fra samlingen i Rådet (landbrug) den 27. maj 2002 om integrering af ligestillingsaspektet bliver fulgt op, således at de igangværende processer for økonomisk og social samhørighed udbygges ved, at kvinder i stadig større omfang deltager i aktiviteter i forbindelse med udviklingen af landdistrikterne;

OPFORDRET Kommissionen til at undersøge andre aktiviteter end landbrug og fleksible beskæftigelsesformer i landdistrikterne, således at man modvirker afvandringen fra land til by og styrker disse områders økonomiske og sociale struktur som led i en multifunktionel strategi, der allerede er anerkendt af medlemsstaterne og af Kommissionen selv;

OPFORDRET Kommissionen til at overveje mere fleksible forvaltningsmåder, også af finansiel art, for Leader-instrumentet, som kan spille en vigtig rolle i fastlæggelsen af lokaludviklingsstrategierne og for jobskabelsen i landdistrikterne.